आप भले न मानें, लेकिन उत्तर प्रदेश और बिहार में भाजपा की इस हार के बाद खुद भाजपा के ज़्यादातर लोग अपनी ख़ुशी दबा नहीं पा रहे हैं। दलीय शिष्टाचार के निर्वाह ने उन्हें खुलेआम लड्डू बांटने से ज़रूर रोके रखा है, मगर निजी बातचीत में वे अपने मन की प्रसन्नता झलकाए बिना नहीं रह पा रहे हैं। भाजपा के लिए यह खतरे की घंटी भले हो, लेकिन हम सब के लिए यह इसलिए सुखद है कि जनतंत्र पर मंडरा रहा खतरा टलने लगा है। भाजपा में हैं तो क्या, मनुष्य तो वे भी हैं। इसलिए जो मनुष्य हैं, वे जहां भी हैं, वतन के काम पर हैं। और, जो वतन-परस्त हैं, वे लोकशाही को किसी मोदीशाही में तब्दील होते कैसे देख सकते हैं? इसलिए एकरूपता थोपने की कोशिशों और बहुलता के संरक्षण के प्रयासों के बीच होने वाले संघर्ष में, आप देखना, बहुत-से भाजपाई भी आने वाले दिनों में सन्मति-पथ पर कूच करेंगे।